O‘ZBEKISTON RESPUBLIKASI VAZIRLAR MAHKAMASINING FARMOYISHI

Qoraqalpog‘iston Respublikasi Vazirlar Kengashi, O‘zbekiston Respublikasi Favqulodda vaziyatlar vazirligi va O‘rmon xo‘jaligi davlat qo‘mitasi tomonidan Orol dengizining suvi qurigan tubidan ko‘tarilayotgan qum, tuz va chang zarrachalarining salbiy ta’sirini kamaytirish, ushbu hududlarda cho‘l o‘simliklaridan “yashil qoplamalar” — himoya o‘rmonzorlari barpo etish ishlarini izchillik bilan davom ettirish hamda global iqlim o‘zgarishlarining salbiy ta’sirini yumshatishga qaratilgan keng qamrovli chora-tadbirlar amalga oshirilmoqda.
 Orolbo‘yi mintaqasida 2020-yilning bahor va kuz-qish mavsumlari davomida jami 700 ming gektar maydonda ko‘kalamzorlashtirish ishlarini amalga oshirilishi rejalashtirilgan hamda ushbu tadbirlarga 2593 nafar ishchi-xodimlar, 4 ta AN-2 rusumli samolyot, 2 ta deltaplan va 330 ta turli texnikalar jalb etilishi belgilangan.
 Orolbo‘yi mintaqasida ekologik vaziyatni barqarorlashtirish doirasida amalga oshirilayotgan chora-tadbirlarga jalb etilgan maxsus texnikalarni yoqilg‘i-moylash mahsulotlari bilan uzluksiz ta’minlash maqsadida:
 1. Quyidagilar:
 Vazirlar Mahkamasining 2018-yil 29-dekabrdagi 1106-F-son farmoyishiga asosan Orolbo‘yi mintaqasida ekologik barqarorlikni tiklash maqsadida Orol dengizining suvi qurigan hududida o‘rmon-melioratsiya tadbirlarini amalga oshirishga Favqulodda vaziyatlar vazirligiga 3,0 ming tonna dizel yoqilg‘isini xarid qilish uchun O‘zbekiston Respublikasi Vazirlar Mahkamasining zaxira jamg‘armasidan 17,8 milliard so‘m miqdorida mablag‘ ajratilganligi;
 ajratilgan mablag‘lar hisobiga 2019-yil bahor va kuz-qish mavsumlarida mazkur hududda qishloq xo‘jaligi texnikalari yordamida 500 ming gektardan ortiq maydonda o‘rmon-melioratsiya tadbirlari amalga oshirilganligi va bunga o‘rtacha birja narxlarida 2,1 ming tonna dizel yoqilg‘isi xarid qilinganligi;
 2020-yilning bahor va kuz-qish mavsumlari davomida belgilangan ishlarni amalga oshirish uchun jalb etilgan texnikalarni qo‘shimcha 900 tonna dizel yoqilg‘isi bilan ta’minlash zarurligi ma’lumot uchun qabul qilinsin. 
 2. O‘zbekiston Respublikasi Moliya vazirligi bir hafta muddatda Favqulodda vaziyatlar vazirligiga Orolbo‘yi mintaqasida amalga oshirilayotgan ko‘kalamzorlashtirish ishlari doirasida dizel yoqilg‘isini xarid qilish uchun O‘zbekiston Respublikasi Vazirlar Mahkamasining zaxira jamg‘armasidan 8 milliard so‘m miqdorida mablag‘ ajratsin.
 3. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi hamda Energetika vazirligi:
 O‘zbekiston Respublikasi Favqulodda vaziyatlar vazirligiga Orolbo‘yi mintaqasida amalga oshirilayotgan ko‘kalamzorlashtirish ishlarida qatnashayotgan texnikalar uchun 2020-yil 10-maydan boshlab taqsimlanmagan zaxira hisobidan 900 tonna dizel yoqilg‘isi ajratsin;
 ajratilgan dizel yoqilg‘isi to‘g‘ridan to‘g‘ri tuzilgan shartnomalar asosida o‘tgan chorakda birja savdolari natijalariga ko‘ra shakllangan o‘rtacha birja narxlarida berilishini ta’minlasin.
 4. O‘zbekiston Respublikasi Favqulodda vaziyatlar vazirligi:
 yoqilg‘i-moylash mahsulotlarini xarid qilish bo‘yicha belgilangan tartibda shartnomalarni ikki kun muddatda rasmiylashtirsin;
 Orolbo‘yi mintaqasida amalga oshirilayotgan ko‘kalamzorlashtirish ishlari doirasida olingan dizel yoqilg‘isi maqsadli ishlatilishini ta’minlasin.
 5. Mazkur farmoyishning bajarilishini nazorat qilish O‘zbekiston Respublikasi Bosh vazirining moliya-iqtisod va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi favqulodda vaziyatlar vaziri vazifasini bajaruvchi T.A. Xudaybergenov zimmasiga yuklansin.